Luk 1
Jisasna jébaaké dé Luk kéni kudi kavik
1-3Némaan du Tiopilas, ménéké wuné kéni kudi kaviyu. Méné kutdéngék. Du las naané wale rate de nak pulak apa jébaa yak. Yadaka nak du wani jébaa batnyé yadaka vétakne wani jébaa yasaakudaka véte de wani jébaaké naanat kudi wakwek. Waga kutdéngte kéga wawo méné kutdéngék. Wupmalemu du wani jébaaké saapéte nyégaba kudi kaviké de mawulé yak. Yate de naanat taale wakwen duna kudi pulak de kudi kavik. Waga méné kutdéngék. De waga yadanké wuné wawo wani muké kaviké wuné mawulé yo. Méné miték kutdéngménuké wuné miték kaviké wuné yo. Wupmalemu apu wani muké miték kutdéngké nae derét wuné waatak. Waate bulaa kutdéngte miték sanévéknwe miték kaviké wuné yo. 4Kaviwuru méné miték kutdéngké méné yo. Wani muké ménat yakwatnyédan kudi wan adél kudi.
Jon yaadéranké dé Gotna kudi kure giyaakwa du wakwek
5Yerot Judiana némaan ban radén tulé Gotna gaba jébaa yakwa nyédé du dé nak rak. Déku yé Sekaraia. Dé Abaisana kémba dé rak. Déku taakwa léku yé Ilisabet lé Eronna kémba lé rak. 6Déknyényba Eron akwi nyédé duna némaan ban dé rak. Re kiyaadéka déku képmawaara wupmalemu de wawo nyédé du de rak. Bét Némaan Ban Gotna méniba yéknwun mu yakwa du taakwa bét rak. Bét déku apa kudi miték véknwute wadékwa pulak yate bét kapéredi mu las kaapuk yabérén. 7Lé baadi las kaapuk kéraalén. Yaléka bét kapmu bét rak. Baadi kaapuk. Bét gwalepa bétbu yak.
8Nyaa nak Sekaraia béré Gotna gaba nyédé duna jébaa de yak. 9Yate de akwi nyédé du yadan pulak yate de nyédé duna jébaaké kudi bulte de wak, Sekaraia Némaan Ban Gotna gat wulae yéknwun yaama yakwa mu sérakdu yaatnyé waaréduké. 10Wadaka dé wulaadéka yéknwun yaama yakwa yaatnyé yadakwa tulé de wupmalemu du taakwa kaapaba jawe téte de Gorét waatak. 11Waatadaka dé Sekaraia awulaba téte dé vék Némaan Ban Gotna kudi kure giyaakwa du nak yéknwun yaama yaalakwa yaatnyé tékwa jaabéna yéknwun tuwa saknwuba tédéka. 12Vétakne kwagénte dé wupmét kapére yak. 13Yadéka dé Gotna kudi kure giyaakwa du dérét wak, "Sekaraia, méné wup yamarék. Got ména kudi débu véknwuk. Véknwute débu wak, ména taakwa Ilisabet du nyaan kéraaluké. Kéraalu méné déku yé Jon waaké méné yo. 14Ména taakwa wani nyaan kéraalu méné wupmalemu du taakwa wale guné yéknwun mawulé yate dusék takwasék yaké guné yo. 15Wani nyaan néwaana biyaaba wekna kwaadu dé Gotna Yaamabi déku mawuléba wulae téké dé yo. Dé wain gu waagété gu wawo kamarék yaké dé yo. 16Dé Gotna méniba némaan du raké dé yo. Radu guné déké yéknwun mawulé yate dusék takwasék yaké guné yo. Dé wadu déknyényba Gotké kuk kwayén Isrelna wupmalemu du taakwa de deku Némaan Ban Gotna kudi tépa véknwuké de yo. 17*Dé Gotna yéba kudi wakwen du Ilaija rate apa yadén pulak, dé rate apa yaké dé yo. Yate dé wadu yaapa deku baadiké tépa yéknwun mawulé yado Gotna kudiké kuk kwayékwa du nak mawulé yate Gotna kudi véknwukwa du taakwa yadakwa pulak yéknwun mawulé yaké de yo. Dé taale yéte wadu du taakwa miték sanévéknwute Némaan Ban yaadéranké raségéké de yo." Naate dé Gotna kudi kure giyaakwa du wak.
18Wadéka dé Sekaraia dérét wak, "Yaga pulak ye wuné wani kudi adél yadéranké kutdéngké wuné yo, ané taakwa wale gwalepa yatén bege?" 19Naate wadéka dé Gotna kudi kure giyaakwa du wak, "Wuné Gotna kudi kure giyaakwa duna némaan du nak. Wuna yé Gebriel. Wuné Gotna méniba wuné tu. Téwuréka Got wunat wadék wuné déku kudi kure giyao. Dé wadék wuné wani yéknwun kudi ménat wakweké nae wuné giyaak. 20Bulaa mé véknwu. Méné wuna kudi kaapuk véknwuménén. Bulaa méné kudi bulmarék raké méné yo. Raménu wakwewurén akwi mu yaaké dé yo. Yaadu wani tulé wuna kudi adél yadu méné tépa kudi bulké méné yo." Naate watakne dé yék.
21Du taakwa kaapaba téte Sekaraiaké téségéte de sanévéknwu wanévéknwuk, dé Gotna kudi buldakwa gat wulae bari yaalamarék yadén bege. 22Yadaka dé kukba kaapat yaale de wale kudi bulké dé yapatik. Yadéka de kutdéngék. Dé Gotna gaba yégan pulak yate dé nak pulak mu dé nak vék. Waga kutdéngdaka dé kudi bulké yapatiye dé kudi bulké mawulé yate déku taabat male dé yak.
23Dé nyaa las re déku jébaa yabutitakne dé déku gayét tépa gwaamale yék. 24Ye re kukba déku taakwa Ilisabet lé nyaan ték. 25Téte lé baapmu naktaba léku gaba rak. Rate lé wak, "Déknyényba wuné nyaan kéraamarék yan taakwa rawuréka du taakwa de wunat waséléknék. Yadaka wuné nyékéri yak. Bulaa Némaan Ban Got wunéké mawulé lékte wunat débu kutkalé yak." Naate lé Ilisabet wak.
Gotna kudi kure giyaakwa du dé Mariat wakwek
26Ilisabet nyaan téléka baapmu nak taaba sékét nak taababa kayék nakurak yédéka, Got wadéka dé déku kudi kure giyaakwa du nak déku yé Gebriel dé Nasaretnét giyaak. Nasaret Galiliba dé tu. 27*Wani tulé taakwa nak léku yé Maria lé waba rak. Déknyényba lé du wale kaapuk kwaalén. Déknyényba léku néwepa Josepna kém wale kudi debu gik, lé kukba Josepké yéluké. Josep déknyényba ran némaan ban Devit déku kémba dé rak. 28Got wadéka Gebriel giyae dé Mariat wak, "Nyénéwa rakwa. Némaan Ban Got nyénéké mawulé lékte nyéné wale dé tu." 29Naate wadéka wani kudi véknwute wani kudiké kutdéngmarék yate wup yate lé sanévéknwu wanévéknwuk. 30Yaléka dé lérét wak, "Nyéna Maria, wup yamarék yaké nyéné yo. Got nyénéké dé yéknwun mawulé yo. Yate nyénat kutkalé yaké dé yo. 31*Mé véknwu. Nyéné nyaan te du nyaan nak kérae déku yé Jisas waaké nyéné yo.
32Dé némaan ban raké dé yo. Apat kapére yasaakukwa ban Got dérét waké dé yo, 'Méné wuna nyaan.'
Naate watakne Némaan Ban Got wadu déku képmawaara Devit némaan ban rate Judana du taakwaké védén pulak, dé némaan ban rate deké véké dé yo.
33Dé némaan ban apuba apuba rasaakuké dé yo Isrelna du taakwaké.
Rate deké miték vésaakuké dé yo apuba apuba."
Naate dé Gebriel wak.
34*Wadéka lé Maria dérét wak, "Yaga pulak nyaan téké wuné yo, du ramarék yawurékwa bege?" 35Naate waléka dé wak,
"Gotna Yaamabi nyénéké giyaaké dé yo.
Giyaadu Got nyénéké apa kwayéké dé yo.
Yadu nyaan te kéraaké nyéné yo.
Kéraanyénu wani nyaanké waké de yo, 'Dé wan yéknwun nyaan. Wan Gotna nyaan.' Naate waké de yo.
36-37"Kéni kudi wawo mé véknwu. Got akwi mu yaké dé apa yo. Nyéna kémna taakwa nak Ilisabetké de wak, 'Wan baadi kéraamarék yakwa taakwa.' Naate wadaka gwalepa yaléka Got wadék lé nyaan lé tu. Baapmu nak taaba sékét nak taababa kayék nakurak lé nyaan tu." 38Naate wadéka lé Maria wak, "Wuné véknwu. Wuné Némaan Ban Gotna jébaa yakwa taakwa. Wunat wakweménén pulak Némaan Ban yaké dé yo. Wan yéknwun." Naate waléka dé wani du Gotna gayét gwaamale yék.
Maria lé Ilisaberét véké nae lé yék
39Maria walkamu re gwalmu kawu saakére lé Judana nébuba tékwa gayét nak bari yék. 40Ye lé Sekaraiana gat wulae lé Ilisabet wale kudi bulék. 41Bulléka Ilisabet Mariana kudi véknwuléka léku biyaaba kwaan nyaan dé génék. Géndéka dé Gotna Yaamabi Ilisabetna mawuléba wulae ték. 42Tédéka lé némaanba waate lé wak, "Got nyénat débu kutkalé yak. Wan adél. Nyénat kutkalé yadén mu nak taakwat kutkalé yadén mat débu talaknak. Got nyéna biyaaba kwaakwa nyaanét wawo débu kutkalé yak. 43Nyéné wuna Némaan Banna néwaa nyéné ro. Nyéné wunéké yaanyénén wan yéknwun. 44Nyéné yae wuné wale kudi bulnyénéka wuné nyéna kudi véknwuréka wuna biyaaba kwaakwa nyaan dusék yate géndéka wuné véknwuk. 45Nyéné Némaan Ban Gotna kudi miték véknwute nyéné wak, 'Wakwedén pulak yaké dé yo. Wan adél.' Waga watakne nyéné yéknwun mawulé yate miték raké nyéné yo." Waga lé Ilisabet wak.
Mariana gwaaré
46Maria wani kudi véknwutakne lé gwaaré kéga waak:
47Wuné yéknwun mawulé yate wuné Némaan Banna yéba kevéréknu.
Got wunat kutkalé yate wunat déku taababa débu taknak.
Taknadénké wuné déké yéknwun mawulé wuné yo.
48-49*Wuné némaa taakwa kaapuk.
Wuné bakna taakwa rate déku jébaa yakwa taakwa wuné ro.
Rawuréka dé yéknwun mu yasaakukwa ban rate wunéké débu sanévéknwuk.
Sanévéknwute dé apat kapére yakwa ban rate wunat némaa mu débu yak.
Yadénké bulaa, kukba wawo, akwi du taakwa waké de yo, 'Got Mariat débu kutkalé yak. Wan adél.'
50*Gotna kudi miték véknwukwa du taakwa deké Got mawulé dé léknu.
Bulaa, kukba wawo, Got waga pulak yakwa du taakwaké mawulé lékgé dé yo.
51Got apat kapére yate dé wupmalemu apa jébaa dé yo.
Dé wadéka deku sépé deku gwalmuké sanévéknwute deku yéba kevérékgwa du taakwa de yaage yu.
52Dé wadéka kés képmaa nak képmaaba ran némaan du de bakna du de ro.
Dé wadéka bakna du taakwa némaan du taakwa de ro.
53*Gwalmu yamarék du taakwaké dé yéknwun mu kwayu.
Wupmalemu gwalmu yan du taakwat wadéka de gwalmu yamarék yate bakna de yu.
54-55*Déknyényba Got dé Ebrayam naana képmawaarat las wawo dé wak, 'Guné Isrelna du taakwa, gunéké mawulé lékte bulaa, kukba wawo, gunat kutkalé yaké wuné yo.' Naate watakne wani kudiké sanévéknwute dé déké jébaa yakwa Isrelna du taakwat dé kutkalé yo apuba apuba.
56Wani gwaaré waga waatakne Maria Ilisabet wale lé rak. Baapmu kupuk re lé léku gat gwaamale yék.
Ilisabet lé Jonét kéraak
57Kukba Ilisabet nyaan kéraaléran tulé yaadéka lé du nyaan kéraak. 58Kéraaléka Ilisabetna kém léku du taakwa wawo véknwute de lé wale yéknwun mawulé yate dusék takwasék yak. Yate de wak, "Némaan Ban Got yéknwun mu débu yak Ilisabetké." Naate de wak.
59*Nyaa nak taaba sékét nak taababa kayék vétik yédéka nak nyaa de du taakwa yae de jawuk, déku kémna du, 'Gotna du' naate, wani nyaanna sépé sékudoké. Jawudaka déku sépé sékwe de wani nyaanna yé Sekaraia waaké de mawulé yak. Sekaraia wan déku yaapana yé. 60*Mawulé yadaka lé déku néwaa lé wak, "Aya, kaapuk. Déku yé Jon waaké naané yo." 61Naate waléka de lérét wak, "Déknyényba béna kémna duwat wani yé kaapuk waadan." 62Naate watakne de déku yaapa Sekaraiat waatak. Sekaraia wekna kudi bulmarék radéka de dérét taabat yate kéga waatak, "Samu yé waaké naané yo dérét?" 63Naate waatadaka dé taabat yate déké nyéga kwayédoké dé derét wak. Wadéka kwayédaka dé nyégaba kavik, "Déku yé Jon." Waga kavidéka de akwi sanévéknwu wanévéknwuk. 64Yadaka déku kudi bari yéknwun yadéka dé Sekaraia tépa kudi bulék. Bulte dé Gotna yéba kevéréknék. 65Yadéka de wani gayéba ran du taakwa akwi de wupmét kapére yak. Yadaka de wani muké kudi bulkére yék, Judiana nébuba tékwa akwi gayéba. 66Yadaka wani kudi véknwukwa du taakwa de kutdéngék. Némaan Ban Got wani nyaanké dé apa kwayék. Waga kutdéngte sanévéknwu wanévéknwute de wak, "Kukba wani nyaan yaga pulak raké dé yo?"
Sekaraia dé gwaaré waak
67Gotna Yaamabi dé wani nyaanna yaapa Sekaraiana mawuléba wulae ték. Tédéka dé Gotna kudi kéga wakwek:
68Naané Isrelna du taakwa, naana Némaan Ban Gotna yéba kevérékgé naané yo.
Naanat kutkalé yaké débu giyaak.
Giyae dé Setenna taababa naanat kéraaké dé yo.
69Dé débu wak, naanat kutkalé yaran ban apa yate naanéké yaaduké.
Wani ban Gotna jébaa yan du Devit déku kémba yaalaké dé yo.
70-71*Déknyényba Got wadéka déku yéba kudi wakwen du de kéni kudi wakwek, "Naana maama naanéké kélik yakwa du wawo naanat viyaapérekgé mawulé yado Got naanat kéraaké dé yo deku taababa."
72*Déknyényba Got dé naana képmawaarat wak, "Wuné gunéké mawulé lékgé wuné yo.
Yate wuné gunat kutkalé yaké wuné yo. Wan adél."
73-74*Wani adél kudi Got dé naana képmawaara Ebrayam déku kémét wawo dé wak.
Wadén pulak yate dé naanat kutkalé yate naanat naana maamana taababa kéraaké dé yo.
Kéraadu naané déké wup yamarék yate déké yéknwun jébaa yaké naané yo.
75Yate naané kéni képmaaba rate akwi nyaa déku kudi miték véknwute yéknwun mu male yaké naané yo.
Yate déku méniba miték raké naané yo.
76*Wani kudi watakne dé Sekaraia déku nyaanét kéga wak:
Méné wuna nyaan, kukba du taakwa ménéké waké de yo, "Némaan Ban Gotna yéba kudi wakwekwa du."
Naate waké de yo, méné taale yéte Némaan Banna yaabu kutménéran bege.
77Yate méné déku du taakwat wakweké méné yo, dé yadan kapéredi mu yatnyéputiye derét kérae déku taababa taknadéranké.
78-79*Wupmalemu du taakwa kapéredi mu yate de gaankétéba de ro.
Rate kukba de yalakgé de yo.
Naana Némaan Ban Got naanéké némaa mawulé lékte débu wak, wadén du déku gayéba re kéni képmaat naanéké giyaaduké.
Giyae naanat kérae naanat yéknwun yaabuba taknaké dé yo, naané Got wale nakurak mawulé yate dé wale miték ranoké.
Naate dé Sekaraia wak.
80*Kukba wani nyaan Jon némaan yadéka déku mawulé miték dé ték. Dé du ramarék taaléba dé rak. Rate dé Isrelna du taakwat Gotna kudi wakwedéran tuléké dé raségék.